paragraph_text: Međutim, bio je i prvi od zavjerenika koji je shvatio kako se narod okrenuo protiv Cezarovih ubojica, te je napustio Rim. Njegovo preuzimanje položaja guvernera Cisalpinske Galije, odnosno sukob s Markom Antonijem, je prerastao u mutinski rat. Decima je, u opkoljenoj Mutini, deblokirao Cezarov posvojeni sin i nasljednik Oktavijan, stekavši zapovjedništvo nad senatskim snagama poslije pogibije njihovih zapovjednika. Oktavijan mu je tada hladno prenio da je to učinio po nalogu Senata, a ne da bi spasio ubojicu svog oca. Tada mu je naređeno da svojim snagama krene u potjeru za Antonijom, koji se povlačio na zapad. Vojska mu se tada, međutim, naglo osula, s obzirom na to da su mnogi njeni pripadnici počeli bježati na stranu popularnog Marka Antonija. Shvativši da mu je položaj u Italiji sve teži, a u slučaju eventualne pomirbe Antonija i Oktavijana bezizgledan, Decim je odlučio ostaviti svoju vojsku i pronaći utočište kod Bruta i Kasija. Do njih nije stigao, jer su ga na putu presreli i ubili galski poglavice vjerni Marku Antoniju. Decim je tako postao prvi od Cezarovih ubojica koji je i sam završio život nasilnom smrću.